SKRIFTLIG FORESPØRGSEL E-0456/01

af Cristiana Muscardini (UEN) og Gianfranco Fini (UEN) til Kommissionen

(19. februar 2001)

Om: Fødevaresikkerhed, forsinkelser og medskyldighed

Efterhånden som ængstelsen i forbindelse med kogalskab har bredt sig og som følge af offentlighedens berettigede frygt, er der sket en omend forsinket intensivering af kontrollen med fødevarer.

Den italienske presse har under henvisning til undersøgelser fortaget af carabinieri-politikorpsets afdelinger til bekæmpelse af svig på fødevareområdet (NAS) erklæret, at en tredjedel af de kontrollerede produkter ikke er fremstillet i overensstemmelse med reglerne. Den katastrofale situation på fødevaresikkerhedsområdet, som nu i nogle år har plaget Europa, har været kendetegnet ved BSE (bovin spongiform encephalopati), som blev opdaget i Det Forenede Kongerige, ved dioxinkyllinger opdrættet i Belgien og Nederlandene og ved svin fodret med antibiotika i fuldstændig foragt for fællesskabsbestemmelserne.

I øjeblikket er situationen kendetegnet ved de nye BSE-skandaler i Frankrig, Tyskland og Italien, ved Det Forenede Kongeriges og andre EU-landes produktion, salg og eksport af kød- og benmel, som er forbudt, ved forsinkelser i Kommissionen for så vidt angår fastlæggelsen af, hvilke dele af det slagtede kvæg der skal trækkes tilbage fra markedet, og hvilke sanktioner der skal tages i brug mod stater, der som følge af manglende kontrol eller som følge af medskyldighed ikke har forhindret, at der produceredes og solgtes fødevarer, som er sundhedsfarlige og fremkalder uhelbredelige sygdomme.

Vil Kommissionen på denne baggrund:

1. oplyse, hvad der er skyld i forsinkelserne med at oprette et agentur for fødevaresikkerhed som foreslået af Kommissionen i begyndelsen af dennes mandatperiode og som støttet af Parlamentet?

2. mens man venter på, at agenturet for fødevaresikkerhed bliver operativt, nedsætte en ny arbejdsgruppe, som skal have til opgave at følge problemet, at anmelde svig, at udarbejde et vademecum for forbrugerne i hele Unionen, som skal distribueres via massekommunikationsmidlerne og hjælpe forbrugerne til at købe fødevarer, der ikke er sundhedsfarlige, at indlede overtrædelsesprocedure mod forsømmelige stater, herunder Italien, som har overtrådt de mest elementære forbrugerbeskyttelsesbestemmelser, og at foreslå medlemsstaterne radikale og altomfattende kontrolforanstaltninger med specifikke frister for indgivelse af resultaterne, som skal danne grundlag for indførelsen af bestemmelser, idet disse foranstaltninger også skal forhindre, at farlige stoffer af enhver art i fødevaresektoren på mere eller mindre hemmelig vis markedsføres i Unionen eller eksporteres til lande uden for denne?

Svar afgivet på Kommissionens vegne af David Byrne

(6. april 2001)

Der har fra Kommissionens side ikke været nogen forsinkelse med hensyn til oprettelsen af Den Europæiske Fødevaremyndighed. Den 12. januar 2000 offentliggjorde Kommissionen hvidbogen om fødevaresikkerhed, hvori man foreslog oprettelsen af Den Europæiske Fødevaremyndighed. Det Europæiske Råd fremkom med sin første reaktion herpå i juni sidste år, og Parlamentet (Bowis-rapporten) fremsatte sin udtalelse den 25. oktober 2000. To uger senere, den 8. november 2000, forelagde Kommissionen sit formelle forslag til en retsakt for Rådet og Parlamentet. Efter konklusionerne af Det Europæiske Råds møde i Nice gør Kommissionen nu den størst mulige indsats for at Den Europæiske Fødevaremyndighed kan begynde sit arbejde i begyndelsen af 2002.

Uafhængigt af oprettelsen af Den Europæiske Fødevaremyndighed sikrer Kommissionen, at et højt beskyttelsesniveau for forbrugerne er omfattet af den foreslåede lovgivning. Man beskriver et detaljeret lovgivningsprogram i hvidbogen om fødevaresikkerhed. Foranstaltningerne er baseret på Den Videnskabelige Styringskomité og de otte sektorudvalgs udtalelse og ajourføres naturligvis for at tage hensyn til de seneste videnskabelige resultater. Kommissionen lægger særlig vægt på behovet for at sikre, at foranstaltningerne gennemføres korrekt i alle medlemsstaterne. Hvad angår bovin spongiform encephalopati har man i den forbindelse for nylig øget antallet af kontrolbesøg, som Levnedsmiddel- og Veterinærkontoret udfører, og man vil være særlig opmærksom på korrekt gennemførelse af foderstofsforbuddet og de for nylig vedtagne foranstaltninger vedrørende fjernelse af specificeret risikomateriale og prøver.

Kommissionen lægger stor vægt på bekæmpelsen af svig og alle andre ulovlige aktiviteter, der er til skade for fællesskabsbudgettet. Med henblik på at forbedre mulighederne for at forebygge svig oprettede Kommissionen derfor ved beslutning 1999/352/EF, EKSF af 28. april 1999(1), Det Europæiske Kontor for Bekæmpelse af Svig (OLAF). OLAF udarbejder hvert år rapporter om tilfælde af svig, og offentligheden har adgang til disse rapporter på følgende internetadresse: http://europa.eu.int/comm/anti_fraud/documents/rapport_en.pdf

Med henblik på at sikre forbrugernes sikkerhed og for at øge offentlighedens viden og bevidsthed om dette område har Kommissionen i tre år finansieret kampagnen for fødevaresikkerhed, der fokuserer på oplysning af forbrugerne samt først og fremmest undervisning vedrørende fødevaresikkerhed.

I tilfælde, hvor en medlemsstat ikke lever op til et krav i fællesskabslovgivningen og ikke er villig til hurtigt at bringe orden i forholdene, kan Kommissionen indlede overtrædelsesprocedurer i henhold til artikel 226 (tidl. artikel 169) i EF-traktaten. Kommissionen har tidligere i mange tilfælde indledt overtrædelsesprocedurer, når man ikke har overholdt reglerne vedrørende beskyttelse af folke- og dyresundheden, og agter at fortsætte hermed.

(1) EFT L 136 af 31.5.1999.